Jo Schlesser je pokojni francoski dirkač Formule 1. Debitiral je v sezoni 1966, ko je z dirkalnikom Formule 2 nastopil na Veliki nagradi Nemčije in dosegel enajsto mesto. Drugič je nastopil v naslednji sezoni 1967 ponovno na Veliki nagradi Nemčije in ponovno z dirkalnikom Formule 2, tokrat pa je na dirki odstopil. Prvo pravo priložnost je dobil na domači dirki za Veliko nagrado Francije v sezoni 1968, ko pa se je smrtno ponesrečil. V drugem krogu dirke ga je odneslo v ovinku "Six Frères" in z bokom dirkalnika je treščil v ogrado. Dirkalnik, ki je bil še poln goriva in je vseboval dele iz magnezija se je tako močno vnel, da Jo Schlesser ni imel možnosti za preživetje. Zaradi te nesreče se je Honda po koncu sezone umaknila iz Formule 1.